ПАЗАЎЧОРА ў райвыканкаме прыём насельніцтва з адзінаццаці да дванаццаці гадзін праводзіў міністр прыродных рэсурсаў і аховы навакольнага асяроддзя Рэспублікі Беларусь Андрэй Худык. Патрапіць да Андрэя Паўлавіча пажадалі ўсяго два чалавекі, аднак пытанні для азёрнага краю яны ўзнялі надзвычай злабадзённыя. Пры гэтым прысутнічалі таксама старшыні Мінскага абласнога камітэта прыродных рэсурсаў і аховы навакольнага асяроддзя Аляксандр Баранаў і раённага Савета дэпутатаў Алег Бароўка. Першым на прыём завітаў намеснік дырэктара жыллёва-камунальнай гаспадаркі Уладзімір Клімовіч. Ён распавёў, што ачышчальныя збудаванні ў курортным пасёлку працуюць без рамонту з 1981 года. Яны прымаюць зараз у суткі каля 5 тысяч кубічных метраў сцёкаў пры наяўнай магутнасці 5,4. Пры максімальнай загрузцы здраўніц, у прыватнасці, у 2014 годзе нагрузка ўзрастала і да шасці тысяч кубічных метраў. Тым не менш, ачышчальныя са сваёй задачай і ў такіх умовах спраўляліся. Якасць іх работы сёння добрая. Аднак, па запэўніванні Уладзіміра Пятровіча, многія праблемы з прычыны зношанасці абсталявання ўдаецца аператыўна вырашаць толькі дзякуючы высокаму майстэрству абслугоўваючага персаналу.